- Det er umanerlig dårlig opførsel.

Så klar i spyttet er vagtchef Thomas Bentsen ved Fyns Politi om en gruppe unges livsfarlige tidsfordriv lørdag aften ved 22.43-tiden.

Her lod de 5-6 unge mennesker som om, de kastede genstande ned på trafikken på motorvejen fra en cykelbro ved Hjallese. Politiet skyndte sig til stedet, men de unge var væk, da betjentene kom frem.

- Det er absolut ingen spøg at gøre sådan noget. Det medførte hårde opbremsninger, og hvis det går galt på motorvejen er det en straffelovsovertrædelse, når man udsætter andre for fare, siger vagtchefen.

De unge skønnes at være i alderen 17-18 år, og de var kørt til stedet på cykler. Politiet ledte efterfølgende efter dem uden held.

Der er intet signalement, oplyser vagtchefen.

Har du oplysninger i sagen, kan du kontakte Fyns Politi på telefon 114.